KIRJALLINEN KYSYMYS P-0488/03 esittäjä(t): Freddy Blak (GUE/NGL) komissiolle. Dansk Tipstjeneste kiertää tarjouskilpailua koskevia sääntöjä.



Virallinen lehti nro 161 E , 10/07/2003 s. 0221 - 0222



KIRJALLINEN KYSYMYS P-0488/03 esittäjä(t): Freddy Blak (GUE/NGL) komissiolle (17. helmikuuta 2003) Aihe: Dansk Tipstjeneste kiertää tarjouskilpailua koskevia sääntöjä Veikkausyhtiö Dansk Tipstjeneste A/S:lla on veikkaus- ja lottomonopoli Tanskassa. Sen lisäksi Tipstjenestellä on ollut 1. heinäkuuta 2000 lähtien ravien ja hevosten laukkakilpailujen ja vinttikoirien juoksukilpailujen vedonlyöntimonopoli tytäryhtiönsä Dan Toto A/S:n kautta. DanToto A/S myi 1. tammikuuta 2002 vasta äskettäin hankitut tv-tuotantolaitteet ulkopuoliselle tv-tuotantoyhtiölle, koska DanToton hallitus katsoi, että tv-tuotanto ei kuulu yhtiön toimialaan. Tuotantolaitteet myytiin tuotantoyhtiölle yhdeksän miljoonan kruunun hintaan. Samanaikaisesti osapuolet tekivät sopimuksen ravien ja hevosten laukkakilpailujen ja vinttikoirien juoksukilpailujen tv-lähetyksistä. Sopimuksen mukaan DanToto on velvollinen maksamaan lähetyksistä yli kymmenen miljoonaa kruunua vuodessa. Sopimus voidaan irtisanoa 12 kuukauden irtisanomisajalla aikaisintaan vuoden 2004 lopussa. Sopimuksen arvosta huolimatta kauppa ei kuulunut tarjouskilpailun piiriin. Tanskan valtiontalouden tarkastusvirasto arvostelee äskettäin julkaisemassaan raportissa DanTotoa siitä, että se ei pyytänyt tarjousta muilta tv-tuotantoyhtiöiltä eikä tutkinut markkinatilannetta. Samassa yhteydessä Rigsrevisionen totesi kuitenkin, että sen käsityksen mukaan DanToto ei ole julkinen yhtiö, ja että sen vuoksi DanToto ei ole velvollinen noudattamaan EU:n tarjouskilpailusääntöjä, vaikka yhtiö esimerkiksi tekee hankintoja, palvelujen ostaminen mukaan lukien, yli kynnysarvojen. Katsooko komissio, että Tanskan hallitus voi kiertää EU:n julkisten hankintojen tarjouskilpailusääntöjä antamalla jollekin yhtiölle valtionmonopolin? Jos komissio katsoo, että Tanskan hallitus on kiertänyt EU:n tarjouskilpailusääntöjä, voiko komissio tutkia, mitä mahdollisuuksia sillä on puuttua tähän asiaan? Frits Bolkesteinin komission puolesta antama vastaus (12. maaliskuuta 2003) Julkisia palveluhankintoja koskevien sopimusten tekomenettelyjen yhteensovittamisesta 18. kesäkuuta 1992 annettu neuvoston direktiivi 92/50/ETY(1) koskee palveluntarjoajan ja hankintayksikön välillä julkisista palveluhankinnoista kirjallisesti rahallista vastiketta vastaan tehtyjä sopimuksia. DanToto A/S on direktiivin mukaan velvollinen järjestämään arvoisan parlamentin jäsenen esittämässä kysymyksessä tarkoitetusta lähetyssopimuksesta tarjouskilpailun vain siinä tapauksessa, että se katsotaan hankintaviranomaiseksi. Koska DanToto A/S ei ole valtio eikä alueellinen tai paikallinen viranomainen, on tarpeen tutkia, voidaanko sitä pitää sellaisena julkisoikeudellisena yhteisönä, että se voidaan direktiivin mukaisesti luokitella hankintaviranomaiseksi. DanTotoon sovellettavan kansallisen lainsäädännön mukaan (Lov om væddeløb i forbindelse med heste- og hundevæddeløb) on selvää, että se on oikeushenkilö ja että sen hallituksen on nimennyt veroasioista vastaava ministeri, jonka tehtävänä on lisäksi vahvistaa yrityksen yhtiöjärjestys. Sen sijaan ei ole selvää, että DanToto olisi perustettu erityisesti vastaamaan yleiseen etuun liittyviä tarpeita ja että sen toiminnalla ei olisi teollista tai kaupallista luonnetta. Edellä mainitussa direktiivissä 92/50/ETY säädettyjen julkisia hankintoja koskevien sääntöjen mukaan hankintaviranomaisena voidaan pitää vain sellaista elintä, joka täyttää kaikki edellä luetellut vaatimukset. Toisaalta Tanskan viranomaisten mukaan Tanskan pelimallin, jota pääosin toteuttavat DanToton ja sen omistajan Dansk Tipstjensten tapaiset valtion määräysvallassa olevat peliyritykset, tavoitteena on suojata pelaajaa ja torjua rikollisuutta sekä tukea hyväntekeväisyysjärjestöjä ja muita voittoa tavoittelemattomia järjestöjä. Tämän vuoksi näyttäisi siltä, että DanToto todella olisi perustettu tiettyjä yleiseen etuun liittyviä tarpeita varten. DanToton toimintaa sääntelevän lain mukaan sen saamat voitot jaetaan kuitenkin Tipstjensten-emoyhtiön (jonka voitoilla tuetaan hyväntekeväisyysjärjestöjä) ja ravikilpailuja rahoittavan ja edistävän rahaston kesken. Euroopan yhteisöjen tuomioistuimen oikeuskäytännön mukaan elintä, jota hallinnoidaan tulosperusteiden, tehokkuuden ja kustannustehokkuuden mukaan ja joka toimii kilpailuympäristössä, ei voida pitää erityisesti yleiseen etuun liittyviä tarpeita varten perustettuna elimenä, koska tällöin sen toiminnalla on teollinen tai kaupallinen luonne. Komissio ei voi sen vuoksi tällä hetkellä saatavilla olevien tietojen perusteella arvioida, onko DanToton toiminnalla teollinen tai kaupallinen luonne. Komissio aikoo tutkia asiaa tarkemmin. Jos komissio toteaa, että Tanskan viranomaiset eivät noudata asiaa koskevia yhteisön sääntöjä, komissio voi aloittaa rikkomisesta johtuvan menettelyn Tanskan valtiota vastaan Euroopan yhteisöjen perustamissopimuksen 226 artiklan mukaisesti. (1) EYVL L 209, 24.7.1992.